[pic] | COMISIA COMUNITĂŢILOR EUROPENE |

Bruxelles, 10.10.2007

SEC(2007) 1302

DOCUMENT DE LUCRU AL SERVICIILOR COMISIEI

Document de însoţire pentru Propunere de REGULAMENT AL PARLAMENTULUI EUROPEAN ŞI AL CONSILIULUI privind omologarea autovehiculelor pe bază de hidrogen şi de modificare a Directivei 2007/46/CE [COM(2007) 593 final SEC(2007) 1301]

DOCUMENT DE LUCRU AL SERVICIILOR COMISIEI

Document de însoţire pentru Propunere de REGULAMENT AL PARLAMENTULUI EUROPEAN ŞI AL CONSILIULUI privind omologarea autovehiculelor pe bază de hidrogen şi de modificare a Directivei 2007/46/CE

Analiza impactului a demonstrat că introducerea autovehiculelor pe bază de hidrogen în cadrul general de omologare a vehiculelor este necesară în scopul menţinerii unei pieţe interne funcţionale şi asigurării unui nivel ridicat de securitate publică şi protecţie a mediului.

Situaţia actuală referitoare la omologarea noilor vehicule pe bază de hidrogen reprezintă o preocupare în creştere şi o sursă de incertitudine. În prezent, aceste vehicule nu sunt incluse în cadrul general comunitar de omologare a vehiculelor. Această situaţie atrage proceduri de omologare complicate şi costisitoare şi nu asigură introducerea vehiculelor pe piaţa întregii Uniuni Europene.

Fără modificarea politicii, există riscul ca funcţionarea pieţei interne să fie afectată, iar omologarea să rămână un proces costisitor şi dificil. Este posibil ca în lipsa unei acţiuni la nivelul UE, statele membre să adopte standarde divergente pentru vehiculele pe bază de hidrogen, lucru care ar duce la crearea unei situaţii nefavorabile cu privire la piaţa unică, economiile de scară şi proiectarea vehiculelor.

Analiza impactului a demonstrat că prin extinderea sistemului de omologare existent pentru vehiculele pe bază de hidrogen, producătorii ar realiza economii substanţiale în materie de costuri ale procedurilor de omologare. Acest lucru se datorează faptului că prin opţiunea politică din legislaţia Uniunii Europene, o omologare ar fi suficientă pentru fiecare tip de vehicul pentru a fi ulterior comercializat în Uniunea Europeană. Astfel, pieţele celor 27 de state membre ale Uniunii Europene ar fi deschise pentru vehiculele pe bază de hidrogen. Această opţiune este de natură să accelereze rata introducerii acestei tehnologii de propulsare a vehiculelor care protejează mediul, lucru care ar permite la rândul său ca avantajele legate de utilizarea vehiculelor pe bază de hidrogen să apară mai devreme.

Opţiunea constând în adoptarea unui regulament UE ar asigura faptul că toate vehiculele pe bază de hidrogen comercializate în Europa sunt fabricate în conformitate cu standardul comun şi oferă cel puţin acelaşi nivel de securitate precum vehiculele clasice. Analiza impactului a demonstrat că cerinţele proiectului de propunere de regulament al UE cuprind dispoziţiile necesare pentru abordarea aspectelor legate de securitate, asociate cu propulsia de hidrogen.

Prin extinderea cadrului de omologare a vehiculelor pe bază de hidrogen, Uniunea Europeană nu ar risca să se distanţeze de alte regiuni importante ale industriei de automobile în ceea ce priveşte introducerea de vehicule inovatoare. Investiţia în aceste soluţii ar conduce la o dinamizare care ar sprijini aplicarea tehnologiei pe bază de hidrogen, în cadrul Uniunii Europene.